Sergej Korsakov
Sergej Korsakov var en russisk psykiater, der fra 1892-1900 var professor ved universitetet i Moskva og direktør for dets nyoprettede psykiatriske klinik. Han beskrev i 1887 en kronisk hjernesygdom med demens og bevægelsesforstyrrelser (ataksi), der bl.a. kan optræde ved kronisk alkoholisme. Patienter, der lider af Korsakovs syndrom, udfylder huller i hukommelsen med fantasioplevelser (konfabulationer).
Efter at det er blevet klart, at sygdommen ofte forudgås af Wernickes syndrom, og at de begge skyldes mangel på B 1 -vitamin (thiamin), sammenfattes de to syndromer i Wernicke-Korsakovs syndrom.